: **Høring av endringer i den yrkesfaglige tilbudsstrukturen.**

Styret i Norges Kjole-og Draktsyerforbund har gjort en foreløpig gjennomgang av Kunnskapsdepartementets forsalg til endring i den yrkesfaglige tilbudsstrukturen. Vi har følgende kommentarer

* **Vi ønsker ikke at Kjole- og draktsyerfaget skal legges under Vg 1** **Tradisjonshåndverk**. Betegnelsen «tradisjonshåndverk» er lite attraktiv for 15-16 åringer og forteller lite om hva Vg 1 kurset vil inneholde. Dimensjonen av tilbudet (200-500 elevplasser på landsbasis) er altfor lite hvis alle tekstilfagene skal med i dette Vg 1 kurset. Det er i dag 20 skoler som har tilbud i Vg 2 design og tekstil. Dette utgjør alene ca. 300 elevplasser bare på Vg 2 Design og tekstil. I tillegg ser vi at de fleste av de foreslåtte tilbudene under «Tradisjonshåndverk» er Landslinjetilbud (smed og ur- og instrumentmaker) eller Landsdekkende tilbud (børsemaker, design og duodji og design og gullsmedhåndverk) **Da vil tekstilfagene bli eneste faget i denne studieretningen som bør tilbys i alle fylker. Vi er veldig bekymret for rekrutteringen og nedlkeggelser av klasser.**
* Navnet Vg 2 Søm, design og tekstilhåndverk bør hete Søm, design og tekstilfag**.**
* **Fagbetegnelsen «Design»** er heller ikke dekkende for de fagene som er lagt under dette tilbudet (frisør, blomster, interiør og mediefag). Yrkestittelen «Designer» er først og fremst relatert til klesdesign.
* Hverken kjole- og draktsyerfaget eller bunadtilvirkerfaget er et verneverdig tradisjonshåndverk! Begge fag har mange lærlinger og trenger bred rekruttering fra videregående skole. Kjole- og drakt i Oslo og Akershus har alene ca. 30 lærlinger.
* **Tekstilfagene bør ligge samlet i tilbudsstrukturen og ikke deles opp.**
* Tekstilfagene har **lite felles fagområder** med glass, metall og trefagene. Derimot har vi mye felles med fagene som er foreslått under design:’

1. **Farge og formlære**
2. **Motehistorie og stilhistorie (klær, hår, tilbehør, interiør og møbler)**
3. **Kundebehandling ved hjelp av visualisering av produkt (tegning)**
4. **Tekstillære/bindingslære (aktuelt både for interiør og alle tekstilfagene)**

Et annet moment er hvilke lærerkompetanser som vil benyttes på Vg 1. Selv om de «myke» fagene er forskjellige kan ulike faglærere undervise i alle fall noen av fellesområdene i motsetning til lærere i de «harde» fagene som glass, metall og tre.

**Vi mener også at det er feil å legge med faget «Industrisyer» hvor det i dag er to lærlinger i Østfold og 4 i Møre og Romsdal.** Norge bør ikke miste denne kompetansen. Vi tror at flere bedrifter vil flytte produksjonen tilbake til Norge på sikt, både på grunn av stigende prisnivå/lønninger og produktkvalitet i dagens produksjonsland.

**Konklusjon:**

**Norges Kjole- og Draktsyerforbund ønsker en deling av Vg 1 design og Håndverk i harde og myke materialer, slik at tekstilfagene plasseres i tilbudsstrukturen sammen med frisør, blomster og interiør- og utstillingsdesign. (Se forslag fra HIOA) Vi lurer også på hvorfor ikke vi, som landsomfattende organisasjon er høringsinstans?**

**For Norges Kjole- og Draktsyerforbund: Jorunn Sæter (leder)**